Nuwe kanselier vir UJDr Phumzile Mlambo-Ngcuka (Foto verskaf deur UJ) Die raad van die Universiteit van Johannesburg het dr. Phumzile Mlambo-Ngcuka, voormalige adjunk-sekretaris-generaal van die Verenigde Nasies en uitvoerende direkteur van VN Vroue, as kanselier aangestel. Haar vyf jaar ampstermyn strek van 1 Oktober 2022 tot 30 September 2027. Prof. Njabulo Ndebele se tweede vyf jaar ampstermyn verstryk op 30 September 2022. Mlambo-Ngcuka was ŉ lid van Suid-Afrika se eerste demokratiese parlement in 1994. Sy was adjunkminister in die departement van handel en nywerheid (1994 – 1996) en minister van minerale hulpbronne en energie (1999 – 2005). Sy was ook adjunkpresident van Suid-Afrika (2005 – 2008). Mlambo-Ngcuka het deur haar politieke loopbaan gefokus op menseregte, gelykheid en maatskaplike geregtigheid, met ŉ spesifieke klem op geslag- en jeugontwikkeling.